Go ise go ye kae ditshwantsho tse di takilweng di ile tsa simolola go dirisiwa thata ke batho mo bodumeding fa ba le kwa malapeng le fa ba le kwa mafelong a botlhe. Mo bukeng ya The Age of Faith, mokwalahisitori mongwe e bong Will Durant o tlhalosa kafa seno se diragetseng ka gone, a re: “Fa palo ya baitshepi ba ba obamelwang e ntse e oketsega, go ne ga tlhokega tsela ya go ba tlhaola le go ba gopola; go ne ga dirwa ditshwantsho di le dintsi tsa bone le tsa ga Marea; mme fa e le ka Keresete, batho ga ba a ka ba obamela fela setshwantsho sa kafa ba neng ba akanya gore O ne a ntse ka teng mme ba ne ba obamela le sefapaano sa Gagwe—mme batho ba ba dumelang sengwe le sengwe ba ne ba bile ba di tsaya e le dipheko. Mokgwa wa go dumela sengwe le sengwe se ba neng ba se akanya o ne wa dira gore ba simolole go tlotla dilo tse di boitshepo tsa bodumedi, ditshwantsho tse di takilweng le tse di gabilweng kana tse di betlilweng; batho ba ne ba di ikobela, ba di atla, ba di tshubela dikerese le go di fisetsa maswalo, ba di apesa dithunya le go batla gore di ba direle dikgakgamatso ka maatla a tsone a masaitseweng. . . . Borara le makgotla a Kereke ba ne ba tlhalosetsa batho gangwe le gape gore ditshwantsho e ne e se medimo, mme e ne e le dilo tse di ba gopotsang yone fela; batho ba ne ba se na sepe le go dira pharologanyo eo.”